**P R I J E D L O G**

Na osnovu člana 17. Zakona o Vijeću ministara Bosne i Hercegovine ("Službeni glasnik Bosne i Hercegovine", br. 30/03, 42/03, 81/06, 76/07, 81/07, 94/07 i 24/08), člana 4. stav (3) Zakona o Agenciji za identifikacione dokumente, evidenciju i razmjenu podataka Bosne i Hercegovine ("Službeni glasnik Bosne i Hercegovine", broj 56/08) i člana 7. stav (2) Pravilnika o cijeni ličnih dokumenata ("Službeni glasnik Bosne i Hercegovine", br. 100/12, 56/14, 7/16, 52/16, 79/16, 37/17, 12/18), na prijedlog Agencije za identifikacione dokumente, evidenciju i razmjenu podataka Bosne i Hercegovine, Vijeće ministara Bosne i Hercegovine, na\_\_\_\_sjednici, održanoj\_\_\_\_\_\_\_\_\_2025. godine, donijelo je

**ODLUKU**

**o visini naknade za izdavanje kvalificirane potvrde kojom će se omogućiti upotreba sigurnog elektronskog potpisa**

**Član 1.**

(Predmet)

Ovom odlukom propisuje se naknada za izdavanje kvalificirane potvrde od strane Agencije za identifikacione dokumente, evidenciju i razmjenu podataka Bosne i Hercegovine kao nadležnog ovjerioca kojom se omogućava upotreba sigurnog elektronskog potpisa za građane Bosne i Hercegovine.

**Član 2.**

(Visina naknade kvalificirane potvrde)

Naknada za kvalificirane potvrde koje će omogućiti upotrebu sigurnog elektronskog potpisa ovjerenog sa kvalificiranom potvrdom iz člana 1. ove Odluke, sa rokom valjanosti pet godina, se neće naplaćivati.

**Član 3.**

(Stupanje na snagu)

Ova Odluka stupa na snagu danom donošenja i objavljuje se u "Službenom glasniku Bosne i Hercegovine".

VM broj \_\_\_\_\_\_\_/25 Predsjedavajuća

\_\_\_\_\_\_\_\_\_\_\_\_\_\_\_\_2025. godine Vijeća ministara Bosne i Hercegovine

Sarajevo

Borjana Krišto, s.r.

**OBRAZLOŽENJE PRIJEDLOGA ZA DONOŠENJE ODLUKE O VISINI NAKNADE ZA IZDAVANJE KVALIFICIRANE POTVRDE KOJOM ĆE SE OMOGUĆITI UPOTREBA SIGURNOG ELEKTRONSKOG POTPISA**

Agencija za identifikacione dokumente, evidenciju i razmjenu podataka Bosne i Hercegovine (u daljem tekstu: Agencija) uspješno je upisana u evidenciju ovjerilaca koju vodi Ministarstvo komunikacija i prometa Bosne i Hercegovine, počev od 15.04.2022.godine, pod rednim brojem 3.

Odredbom člana 8. stav 2) tačka (a) Zakona o Agenciji za identifikacione dokumente evidenciju i razmjenu podataka Bosne i Hercegovine („Službeni glasnik Bosne i Hercegovine“, broj 56/08) propisano je da je Agencija nadležna za personalizaciju i tehničku obradu ličnih karata, a odredbom stava 6) istog člana propisano da je Agencija nadležna za digitalno potpisivanje u oblasti identifikacionih dokumenata, odnosno zadužena je za elektronske certifikate i elektronske potpise vezano za identifikaciona dokumenata, u skladu sa zakonom kojim se regulira elektronski potpis.

Agencija je tokom 2020.godine pokrenula niz aktivnosti vezanih za upis u registar ovjerilaca u Bosni i Hercegovini. Prema važećim propisima u Bosni i Hercegovini, upis u registar ovjerilaca vrši Ministarstvo prometa i komunikacija Bosne i Hercegovine, a na osnovu prethodno završenog procesa certifikacije CA tijela od strane nadležne certifikacione kuće u EU. Delegacija Evropske unije u Bosni i Hercegovini je posredstvom IPA projekata obezbijedila određenu opremu i dodatna sredstva za sam proces certifikacije.

Nakon završene certifikacije, Agencija je ispunila sve pravne preduslove da započne upisivanje odgovarajućih certifikata za digitalno predstavljanje i digitalno potpisivanje u memorijski element lične karte državljana Bosne i Hercegovine.

**PRAVNI OSNOV ZA DONOŠENJE ODLUKE**

Agencija je upravna organizacija u sastavu Ministarstva civilnih poslova Bosne i Hercegovine zadužena za oblast identifikacionh dokumenata, skladištenje, personalizaciju i transport dokumenata, te centralno vođenje evidencija i razmjenu podataka između nadležnih organa u Bosni i Hercegovini.

Djelokrug i nadležnosti Agencije su regulisani članom 8. Zakona o Agenciji za identifikaciona dokumenta, evidenciju i razmjenu podataka Bosne i Hercegovine („Službeni glasnik Bosne i Hercegovine“, broj 56/08). U nadležnosti Agencije, između ostalog, spada i digitalno potpisivanje u oblasti identifikacionih dokumenata, odnosno zadužena je za elektronske certifikate i elektronske potpise vezano za identifikaciona dokumenata, u skladu sa zakonom kojim se reguliše elektronski potpis.

Takođe, odredbama člana 6. Zakona o ličnoj karti (“Službeni glasnik Bosne i Hercegovine“, 32/01, 16/02, 53/07, 56/08 i 18/12) državljaninu Bosne i Hercegovine može se na zahtjev izdati lična karta koja sadrži kvalificiranu potvrdu Agencije kao nadležnog ovjerioca. U kvalificiranoj potvrdi nalaze se podaci propisani Zakonom o elektronskom potpisu Bosne i Hercegovine („Službeni glasnik Bosne i Hercegovine", broj 91/06) i propisima donesenim na osnovu tog zakona.

Donošenjem pravilnika o cijeni ličnih dokumenata ("Službeni glasnik Bosne i Hercegovine", br. 100/12, 56/14, 7/16, 52/16, 79/16, 37/17 i 12/18) propisano je da će se posebnom odlukom utvrditi naknada za kvalificirane potvrde koje će omogućiti upotrebu sigurnog elektronskog potpisa.

**RAZLOZI ZA DONOŠENJE ODLUKE**

Kao što je već prethodno navedeno u nadležnosti Agencije, između ostalog, spada i digitalno potpisivanje u oblasti identifikacionih dokumenata, odnosno zadužena je za elektronske certifikate i elektronske potpise vezano za identifikaciona dokumenta i, u skladu s tim, obavezna je omogućiti upotrebu elektronskog potpisa građanima Bosne i Hercegovine koji će posjedovati ličnu kartu sa elektronskim memorijskim elementom i koji izraze želju za tim.

Da bi Agencija mogla početi sa unošenjem kvalificirane potvrde u predviđenu aplikaciju ličnih karata sa elektronskim memorijskim elementom, potrebno je da Vijeće ministara Bosne i Hercegovine prethodno donese odluku kojom bi se utvrdila visina naknade za izdavanje kvalificirane potvrde.

Agencija cijeni da postoji određeni broj građana Bosne i Hercegovine koji će, od Agencije kao nadležnog ovjerioca, zahtijevati izdavanje kvalificiranih potvrda i unos istih u elektronski memorijski element ličnih karata. Kako bi počeo proces unošenja kvalificiranih potvrda, u kojima se nalaze podaci propisani Zakonom o elektronskom potpisu Bosne i Hercegovine ("Službeni glasnik Bosne i Hercegovine", broj: 91/06) i propisima donesenim na osnovu tog zakona, potrebno je izvršiti određena tehnička podešavanja u skladu sa donešenom odlukom.

U praksi to znači da će Agencija izdavati kvalifikovane potvrde u ličnoj karti državljana Bosne i Hercegovine (elektronski potpis) koji će biti punopravno priznat u pravnom prometu u Bosne i Hercegovine i van granica Bosne i Hercegovine.

Isto tako, neophodno je istaći i činjenicu da je Vijeće ministara Bosne i Hercegovine na 66. sjednici održanoj 17. 12. 2024. godine, razmotrilo Izvještaj o realizaciji preporuka Ureda za reviziju institucija Bosne i Hercegovine iz revizije učinka o temi: "Nabavka i funkcionalnost ličnih dokumenata", kao i postupanje po preporukama Ureda za revizijucinstitucija Bosne i Hercegovine u vezi s nabavkom ličnih dokumenata, počevši od 2012.godine pa nadalje i Informaciju o realizaciji smjernica Ureda za reviziju institucija Bosne i Hercegovine iz Izvješća o provedenoj reviziji učinka o temi "Nabavka i funkcionalnost ličnih dokumenata" te s tim u vezi usvojilo Izvještaj o realizaciji preporuka Ureda za reviziju institucija Bosne i Hercegovine iz revizije učinka o temi "Nabavka i funkcionalnost ličnih dokumenata", kao i postupanje po preporukama Ureda za reviziju institucija Bosne i Hercegovine u vezi s nabavkom ličnih dokumenata, počevši od 2012. godine pa nadalje i Informacija o realizaciji smjernica Ureda za reviziju institucija Bosne i Hercegovine iz Izvješća o provedenoj reviziji učinka o temi "Nabavka i funkcionalnost ličnih dokumenata" Agencije za identifikacione dokumente, evidenciju i razmjenu podataka Bosne i Hercegovine, te zadužilo Ministarstvo civilnih poslova Bosne i Hercegovine da Izvještaj o realizaciji preporuka Ureda za reviziju institucija Bosne i Hercegovine iz revizije učinka o temi "Nabavka i funkcionalnost ličnih dokumenata", kao i postupanje po preporukama Ureda za reviziju institucija Bosne i Hercegovine u vezi s nabavkom ličnih dokumenata, počevši od 2012. godine pa nadalje dostavi Predstavničkom domu Parlamentarne skupštine Bosne i Hercegovine, a koje se, između ostalog, odnose i na preduzimanje aktivnosti na ubrzanju razvoja i uspostave elektronskih servisa u institucijama BiH, kako bi se opravdalo ulaganje u elektronsku ličnu kartu i građanima omogućilo da osjete pogodnosti njenog posjedovanja i otkloniti sve barijere za korištenje lične karte u punom kapacitetu, te potencirati korištenje elektronske lične karte kao medija za korištenje elektronskih servisa, kako na nivou institucija Bosne i Hercegovine, tako i na ostalim nivoima vlasti u Bosne i Hercegovine“.

Obzirom na činjenicu da se Vijeće ministara Bosne i Hercegovine obavezalo na primjenu i postupanje po preporukama Ureda za reviziju institucija Bosne i Hercegovine usvojenim na gore pomenutoj sjednici, a sve u cilju kako bi se donošenjem predložene odluke omogućilo izdavanje kvalificiranih potvrda i time ispoštovala zakonska obaveza Agencije prema građanima koji svojim zahtjevima to budu tražili, Agencija cijeni da su se ispunili svi potrebni uslovi da se ponovo obrati Vijeću ministara Bosne i Hercegovine sa prijedlogom za donošenje odluke o visini naknade za izdavanje kvalificirane potvrde kojom će se omogućiti upotreba sigurnog elektronskog potpisa.

**PROVEDBENI MEHANIZMI**

Agencija je stekla tehničke i kadrovske pretpostavke za upisivanje kvalificirane potvrde za elektronsko potpisivanje u elektronski memorijski element na zahtjev državljana Bosne i Hercegovine. Takođe, Agencija je u mogućnosti vršiti održavanje i administraciju sistema kojim se vrši upisivanje kvalificirane potvrde.

**FINANSIJSKA SREDSTVA**

Za realizaciju predmetne odluke nisu potrebna značajna finansijska sredstva. Naime, Agencija posjeduje razvijenu infrastrukturu, tehničku i kadrovsku opremljenost za implementaciju ove odluke nakon donošenja iste. Delegacija Evropske unije u Bosni i Hercegovini je posredstvom IPA projekata obezbijedila tehničku opremu i dodatna sredstva za proces certifikacije.

Agenciji je zajedno sa UINO BiH odobren projekt u vrijednosti 265.000,00 EUR koji je služio u svrhu jačanja kapaciteta institucija i pripremu procesa za certifikaciju po eIDAS. Vrijednost komponente za IDDEEA-u u ovom slučaju je iznosila 100.000,00 EUR i koristili smo pomoć za pripremu internih procedura i politika, kao i svih procesa do provođenja procedure audita za certifikaciju po eIDAS. Takođe, putem projekta IPA 2017 Agencija je izvršila nabavku opreme za PKI sistem (HSM uređaja) u vrijednosti 146.500,00 EUR koji su neophodni za sigurno upisivanje kvalifikovanih potvrda (e-potpisa) u elektronski memorijski element lične karte državljana BiH.

Po okončanim procedurama za pripremu certifikacije i provođenja konačnog audita Agenciji je od strane delegacije EU u BiH odobren i iznos od 20.000,00 EUR koji je služio u svrhu pokrića troškova audita i certifikacije. Dana 30.09.2021. godine od strane eksterne certifikacijske kuće SIQ Ljubljana-Slovenija, potvrđeno je da svi procesi, materijalni resursi i osoblje zaduženo za administraciju sistema PKi infrastrukture ispunjavaju sve uvjete propisane EIDAS direktivom, na temelju toga je IDDEEA upisana u evidenciju ovjeritelja, a čime su se stekli uvjeti za izdavanje elektronske lične karte na kojoj se nalazi kvalifikovana potvrda, odnosno e-potpis.

U cilju ispunjenja svih uslova radi akreditacije Agencije pred nadležnim Ministarstvom prometa i komunikacija Bosne i Hercegovine, Agencija je morala da obezbjedi godišnje osiguranje od odgovornosti u skladu sa važećim propisima sa minimalnom sumom osiguranja od 1.500.000,00 KM, koje pokriva najmanje tri osiguravajuća slučaja u godini, što je iznosilo oko 50.000,00 KM za ugovor o osiguranju u navedenim slučajevima. Agenciji su ova sredstva obezbjeđena putem prestrukturiranja rashoda, imajući u vidu zakonske obaveze koje su u izravnoj vezi sa nadležnostima Agencije kao budžetskog korisnika. Količina sredstava koji će godišnje biti potrebni Agenciji za ugovorne obaveze osiguranja su ovisne o procjeni broja kvalifikovanih elektronskih sertifikata, koji se izdaju u toku godine i na osnovu koje dolazi do zaključenja godišnjih ugovora sa osiguravajućom kućom. Shodno navedenom, Agencija je mišljenja da će u prvom periodu biti potrebno oko 150.000,00 KM godišnje za potrebe osiguranja.

Imajući u vidu činjenicu da je elektronski potpis novina u Bosni i Hercegovini, te da još nije uspostavljena i razvijena potrebna tehnička infrastruktura od strane pojedinih institucija za nesmetanu upotrebu sigurnog elektronskog potpisa, za očekivati je da ovu uslugu, u prvih pet godina neće koristiti veliki broj građana Bosne i Hercegovine koji će posjedovati lične karte sa elektronskim memorijskim elementom. Nakon prvih 5 godina, za očekivati je stvaranje boljih uslova za upotrebu elektronskog potpisa, a samim tim i većeg broja korisnika ovih usluga.

Imajući u vidu iskustva zemalja u okruženju koje već imaju razvijenu infrastrukturu za upotrebu elektronskog potpisa, analizom visine njihovih naknada za kvalificirane potvrde uzimajući u obzir specifičnosti Bosne i Hercegovine, Agencija se odredila da se cijena kvalifikovane potvrde za digitalni potpis takođe ne naplaćuje posebno nego da bude uključeno u postojeću cijenu lične karte koja iznosi 18,00 KM.

Ovom u prilogu ide i činjenica da u Republici Hrvatskoj i Republici Srbiji je cijena kvalifikovane potvrde za digitalni potpis takođe uključena u cijenu lične karte.

U Republici Hrvatskoj, Pravilnikom o cijeni osobnih iskaznica (Objavljeno u 'Nar. novine', br. 86 od 30. jula 2021) cijena osobne iskaznice sa jedan (eOI izdana osobama do navršenih 18 godina sadrži identifikaciji certifikat) ili oba certifikata (eOI izdana osobama od navršenih 18 do navršenih 70 godina sadrži identifikacijski i potpisni certifikat,a osobe sa navršenih 70 godina mogu po vlastitoj želji ishoditi osobnu iskaznicu sa ili bez identifikacijskog i potpisnog certifikata) iznosi 100,00 HRK (cca 25,99 KM).

Takođe, u Republici Srbiji, gdje se na zahtjev imaoca lične karte, u mikrokontroler (čip) upisuje kvalifikovani sertifikat za elektronski potpis imaoca i odgovarajući podaci za formiranje kvalifikovanog sertifikata za elektronski potpis, Pravilnikom o cijeni obrasca i troškovima tehničke izrade lične karte (Objavljen u "Sl. glasniku RS", br. 9/08, 4/19, 23/19) cijena obrasca lične karte sa troškovima tehničke izrade, tj. iznos koji građani plaćaju iznosi 1000,00 RSD (cca 17,00 KM).

Bosna i Hercegovina je država koja teži ka ubrzanom uvođenju informaciono komunikacionih tehnologija u sve sfere života. Da bi se to postiglo, između ostalog, potrebno je uz što manja finansijska ulaganja omogućiti građanima da postanu dio digitalnog svijeta, što je i skladu sa trendovima i praksom u zemljama Evropske unije, te i u tom kontekstu Agencija je opredjeljenja da se ova usluga omogući građanima besplatno tj.u okviru postojeće cijene lične karte.

Po većini pokazatelja koji određuju visinu naknade kvalificirane potvrde za elektronsko potpisivanje, uzimajući u obzir životni standard stanovništva, broj stanovnika, procjena broja korisnika usluga i dr., uslovi u Bosni i Hercegovini su najbliži uslovima Republike Srbije koja je kako je i gore navedeno visinu naknade kvalificirane potvrde za elektronsko potpisivanje propisala u okviru postojeće cijene lične karte.

Na osnovu svega navedenog je i predložena cijena kvalificirane potvrde u prijedlogu ove odluke.